和周秀實田家行
作者：王庭珪
朝代：宋

paragraphs: 旱田歳逢六月尾，天公爲叱羣龍起。
連宵作雨知豐年，老妻飽飯兒童喜。
向來辛苦躬鋤荒，剜肌不補眼下瘡。
先輸官倉足兵食，餘粟尚可瓶中藏。
邊頭將軍耀威武，捷書夜報擒龍虎。
便令壮士挽天河，不使腥羶汙后土。
咸池洗日當青天，漢家自有中興年。
大臣鼻息如雷吼，玉帳無憂方熟眠。